Remišová, Veronika, podpredsedníčka vlády a ministerka investícií, regionálneho rozvoja a informatizácie SR (2022-05-10):
Vážený pán predsedajúci, vážené panie poslankyne, vážení páni poslanci, na rokovanie Národnej rady Slovenskej republiky predkladám vládny návrh zákona, ktorým sa mení a dopĺňa zákon č. 292/2014 o príspevku poskytovanom z európskych štrukturálnych a investičných fondov. Je to iniciatívny materiál, cieľom je reagovať na reakcie, dopady vojnovej agresie Ruskej federácie na Ukrajine a zvyšovanie cien materiálov. Cieľom je umožniť poskytovateľom a prijímateľom prostriedkov z fondov Európskej únie flexibilne reagovať pri implementácii fondov Európskej únie v čase mimoriadnej situácie, núdzového stavu alebo výnimočného stavu vyhláseného na území Slovenskej republiky alebo z dôvodu vis maior, čím je napríklad vojna na Ukrajine, a predchádzať problémom pri realizácii národných projektov a problémom s čerpaním finančných prostriedkov v týchto situáciách. (Ruch v sále.) V súčasnosti, v súčasnosti navrhovaná právna úprava zabezpečí aj v situácii vojnového konfliktu, ktorého dôsledkom je navyšovanie cien, problémy s dodávkami rôznych tovarov či nedostatok pracovných síl, adresne reagovať v rámci procesu implementácie operačných programov v programovom období 2014 –´20. Ceny stavebných materiálov stúpli v priemere za rok o viac ako štvrtinu ceny stavebných materiálov a prác až o pätinu. Trend rastu pokračuje aj v súčasnom roku, kedy ďalší rast vyvolala aj vojna na Ukrajine, a to vrátane rastu cien energií a pohonných hmôt. Ceny vybraných materiálov, z ktorých väčšina je pre investície z európskych investičných fondov zásadná, stúpli ešte výraznejšie ako priemer, napríklad cena elektrovodičov medziročne sa zvýšila o 54 %, cena stavebnej ocele sa zvýšila takmer o 80 %. Keď sme robili súhrn národných projektov zo 147 národných projektov, ktoré sú aktuálne v implementácii, ministerstvá identifikovali problém súvisiaci s nárastom cien stavebných prác a materiálov pri 52 národných projektoch s celkovou sumou 1,24 miliárd eur. S Európskou komisiou sme rokovali o možných riešeniach, ako tento problém riešiť. Európska komisia nám umožnila, aby sme flexibilne reagovali na túto situáciu a napríklad zvýšili výšku, výšku príspevku poskytovaného z EŠIF-ov. Je to mimoriadne dôležité najmä v krízových, krízových situáciách, pretože dostávame, dostávame spätnú väzbu aj z regiónov, aj z veľkých infraštruktúrnych projektov, že dodávatelia od týchto projektov odskakujú. V súčasnosti nám to Európska komisia dovolila realizovať pri národných projektoch, kde môžeme zvýšiť cenu, cenu nenávratného finančného prostriedku z fondov EÚ. Čoho sa to týka? Týka sa to najmä projektov z oblasti dopravy, infraštruktúrne projekty, národné projekty a týka sa to ale aj ministerstva školstva, kde napríklad realizujú národný projekt ACCORD, kde je poskytovateľom práve ministerstvo školstva, vedy, výskumu. Čiže takéto dôsledky v krízovej situácii si vyžadujú okamžitú odpoveď v podobe bezprostrednej možnosti využitia ustanovení zákona zameraných na zjednodušenie postupov pri implementácii národných projektov. My sme toto vyrokovali už pri covide s Európskou komisiou, ale bolo to platné len pre situáciu, ktorá bola vyvolaná svetovou pandémiou. Teraz vzhľadom na to, že bola vojna na Ukrajine, zvyšovali sa ceny stavebných materiálov, sme opätovne vyvolali rokovanie s Európskou komisiou s tým, aby nám to umožnila aj vzhľadom na vojnu na Ukrajine a vzhľadom na mimoriadnu situáciu, ktorá je spojená s cenami, s nárastom cien stavebných materiálov. Prečo je to dôležité, aby to bolo odobrené aj Európskou komisiou? Práve preto, aby to bolo v súlade so všetkými postupmi, nariadeniami a smernicami, tak aby prijímatelia spätne nedostávali korekcie. Tak to je aj vyrokované vzhľadom na to, takto pripravený zákon, chceme tým reagovať na problémy, ktoré sú spôsobené situáciou a navyšovaním cien. Takže verím, že tento návrh zákona podporíte. Je to užitočný návrh, je to síce malá zmena, ale s veľkým dopadom najmä pre infraštruktúrne projekty. Hovorím, tie projekty sú v hodnote až 1,24 miliárd eur. Nebolo to ľahké s nimi vyrokovať. Máme to, máme to odobrené a ja verím, že to pomôže tomu, aby sa tieto projekty realizovali aj napriek tomu, že ceny materiálov stúpajú, a aby ten rozdiel mohol byť preplatený práve z fondov EÚ a nemusel mať dopad na štátny rozpočet. Ďakujem veľmi pekne a prosím vás o podporu.